江亭醉後
作者：李覯
朝代：宋

paragraphs: 平生尚倜儻，壯大苦摧折。
主人能結納，佳境爲鋪設。
渺㵿東江來，谽谺暮雲裂。
倡女稍多藝，市酒且供啜。
俠氣復何聊，心朋幸相悅。
解冠從放蕩，大呼誰輓掣。
咄哉千里足，嗟呼三寸舌。
海物喚龍取，天葩令鬼折。
艷唱聲非雅，戲談理當譎。
帷房笑私昵，閭巷嘲瑣屑。
更鼓莫催睡，夜風讒去熱。
俗士鮮大志，于今重小節。
內行豕在泥，外貌犬伏紲。
吾儕古豪傑，方寸浴日月。
被謗肯自疑，爲歡顧猶拙。
放飯彼不慙，使我無齒决。